P6_TA(2005)0007

Čezatlantski odnosi

Resloucija Evropskega parlamenta o čezatlantskih odnosih

Evropski parlament,

- ob upoštevanju Čezatlantske deklaracije o odnosih EU/ZDA iz leta 1990 in Nove čezatlantske agende iz leta 1995,

- ob upoštevanju resolucije Evropskega parlamenta z dne 22. aprila 2004 o stanju čezatlantskega partnerstva na predvečer vrha EU/ZDA, ki je potekal 25. in 26. junija 2004 v Dublinu [1],

- ob upoštevanju izidov vrha EU/ZDA dne 25.- 26. junija 2004 v Dublinu,

- ob upoštevanju člena 103(4) svojega Poslovnika,

A. ker odnosi med evropsko in ameriško civilno družbo temeljijo na trdni osnovi in skupnih vrednotah, kot so demokracija, človekove pravice in pravna država, ter na trajnostnem gospodarstvu in trajnostnem razvoju,

B. ob upoštevanju, da je lahko boj proti terorizmu uspešen le, če bo izpeljan v duhu okrepljenega čezatlantskega partnerstva, ki dosledno ohranja temeljne vrednote, na katerih je bilo zgrajeno,

C. ker nove razmere na Bližnjem vzhodu predstavljajo možnost za skupno pobudo v regiji z namenom doseči končno in celovito rešitev spora,

D. ker nespremenjene razmere v Guantanamo povzročajo napetosti v čezatlantskih odnosih, saj EU takšnih zakonskih in sodnih nepravilnosti, ki ogrožajo najbolj temeljne vrednote pravne države, ne more sprejeti,

E. ker je vrh EU/ZDA v Dublinu vodil k pomembnemu napredku in dal okrepitvi gospodarskega partnerstva nov zagon, na primer s spodbujanjem napredka na področju finančnih trgov in s pogajanji o Čezatlantskem letalskem sporazumu; ker je vrh v skupnih izjavah obravnaval tako razmere na širšem Bližnjem vzhodu kot tudi vidike boja proti terorizmu in širjenju orožja za množično uničevanje,

F. ker mora biti Nova čezatlantska agenda, sprejeta decembra 1995, nujno ponovno pregledana, da bo upoštevala trenutne razmere,

1. upa, da bo drugi mandat predsednika Busha in nove administracije vodil k novemu začetku v čezatlantskih odnosih EU/ZDA; izraža pripravljenost Evropske unije, zlasti Evropskega parlamenta, za sodelovanje in skupno delo pri reševanju svetovnih problemov, ki zahtevajo globalna prizadevanja in skupen pristop; v tem oziru pozdravlja obisk predsednika Busha v evropskih institucijah februarja 2005;

2. pozdravlja napredek pri okrepitvi čezatlantskega partnerstva, ki je bil dosežen na zadnjem vrhu EU/ZDA dne 26. junija 2004 na Irskem; meni, da je pripravljenost sprejeti skupne ukrepe na številnih področjih dober znak za prihodnost partnerstva in odraža ugotovitev, da je sodelovanje boljše od delovanja v različnih smereh;

3. se zaveda, da na nekaterih političnih področjih, kot so področja povezana z Mednarodnim kazenskim sodiščem in Kjotskim protokolom o spremembi podnebja, obstajajo razlike med EU in ZDA glede analize, prepoznavanja in političnega pristopa; izraža zaskrbljenost, da bi rast ameriškega zveznega proračunskega primanjkljaja utegnila nevarno vplivati na svetovno gospodarstvo in ravnovesje mednarodnih denarnih trgov; poziva k nadaljnji razpravi o politikah, kjer ostajajo stališča EU in ZDA močno deljena, in upa, da si bo nova administracija prizadevala za krepitev partnerstva med EU in ZDA;

4. poziva Združene države Amerike, da prevzamejo skupno odgovornost za gospodarsko stabilnost v svetu, v katerem so države vedno bolj odvisne druga od druge;

5. predlaga vzpostavitev čezatlantske "akcijske skupnosti" za regionalno in globalno sodelovanje in izzive, ki bi se osredotočala predvsem na izvajanje treh skupnih programov:

a) razvoj mirovne pobude za Bližnji vzhod v dogovoru z vladami in prebivalstvom tega območja, ki bi pripomogla k rešitvi obstoječih sporov, vključno s spodbujanjem demokracije v Palestini, Iranu in Iraku;

b) trud za globalno varnost z upoštevanjem naslednjih prednostnih nalog:

- boj proti mednarodnemu terorizmu in širjenju orožja za množično uničevanje, kot tudi oživitev dogovorjenega nadzora nad orožjem ter razoroževanja na multilateralni ravni v okviru sistema Združenih narodov in na bilateralni ravni,

- potreba po razpravi o virih terorizma preko, na primer, koordinacije na področju razvojne pomoči in podpore nastajajočemu demokratičnemu procesu s polnim spoštovanjem človekovih pravic in mednarodnega prava; poziv obema partnerjema, da aktivno sodelujeta v reformi OZN in še posebej pri sestavi Varnostnega sveta, da bi se povečala njegova učinkovitost, odgovornost in zmogljivost izvajanja odločitev,

- nujnost učinkovitega odziva — na skupni osnovi razvojnih ciljev tisočletja — na globalne izzive, ki segajo preko državnih meja, zlasti zmanjšanje revščine, nalezljive bolezni in ogroženost okolja, predvsem s spodbujanjem dialoga na temo zaščite podnebja in emisij prometa; v tem pogledu meni, da ponuja katastrofa, ki jo je povzročil cunami, možnost skupnega usklajenega delovanja pomoči prizadetim državam s podporo Združenih narodov, kateri mora slediti dolgoročni program sanacije in obnove za zagotovitev trajnostnega razvoja v regiji;

c) nova spodbuda za krepitev gospodarskega partnerstva, pri čemer naj poudarek leži na posebnih idejah za spodbujanje čezatlantske gospodarske integracije v največji možni meri, na delovanju v smeri obsežnega čezatlantskega letalskega sporazuma in na pospešitvi dialoga o ureditvi finančnih trgov z namenom spodbuditi živahen in odprt čezatlantski trg kapitala;

6. meni, da bi se morala na podlagi zgoraj omenjenih pobud čezatlantska partnerja do decembra 2005 dogovoriti o posodobitvi Nove čezatlantske agende iz leta 1995 ter jo nadomestiti s "Čezatlantskim partnerskim sporazumom", ki bi pričel veljati leta 2007;

7. meni, da mora biti popolnoma vzpostavljen čezatlantski dialog zakonodajalcev, med obema stranema mora biti nemudoma vzpostavljen sistem zgodnjega opozarjanja, trenutna medparlamentarna izmenjava pa mora postopoma preiti v dejansko "Čezatlantsko skupščino";

8. naroči svojemu predsedniku, naj to resolucijo posreduje Svetu, Komisiji, parlamentom držav članic ter predsedniku in kongresu Združenih držav Amerike.

[1] Sprejeta besedila, P5_TA(2004)0375.

--------------------------------------------------